‘આપણે આ લોકોનો પાસવર્ડ હેક કરીને જે જોખમ લીધું છે એના કરતાં અત્યારે ઓછું છે. તું જલદી જા. લપનછપ્પન ના કર.’ મનુ તરત જ ગાડી તરફ દોડ્યો અને યુવરાજ મલ્હારના ફ્લેટનો પાઈપ ચડી ગયો. ઉપર જઈને એ ત્રીજા માળની બારી પાસે અટક્યો. બારી બંધ પણ હતી અને અંદરથી પરદો પણ પાડેલો હતો. પણ યુવરાજ નાસીપાસ ના થયો. એણે થોડીવાર દીવાલ પર આમતેમ નજર દોડાવી. ત્યાં જ એની નજર બારીથી થોડે જ ઉપર આવેલા વેન્ટિલેશન પર પડી. એમાંથી પ્રકાશ બહાર ફેંકાઈ રહ્યો હતો. એ તરત જ વાંદરા જેમ પાઈપ પર સરક્યો અને વેન્ટિલેશન પાસે પહોંચ્યો. બહાર અંધારું બહુ ગાઢ હતું. કોઈ એને જોઈ શકે એમ નહોતું.